Tatoeba sentences — language code: yue
高中成績係學力表現呢個隱藏因素嘅指標，兩者之間嘅因素負荷量係 0.75。如果一個指標變數嘅因素負荷量有返咁上下低，通常研究者就會覺得噉表示個變數根本反映唔到個隱藏因素，會考慮將嗰個變數由個模型嗰度攞走。
淨係攞到個模型係唔夠嘅。手上有咗個模型之後，分析者仲要睇吓個模型嘅適合度：適合度係指一個統計模型有幾合乎觀察到嘅數據。
用返頭先嗰個 50 條題目兩個因素嘅智商測驗嚟做例子，喺設計好啲題目之後，個設計者就要收數據（搵受試者做個測驗），收完做因素分析，睇吓啲受試者喺個測驗上嘅得分係咪真係好似佢預想嘅噉，望落似係由兩個隱藏因素話事－要睇吓「個測驗有兩個因素，當中頭嗰 25 條題目反映第一個因素，尾嗰 25 條題目反映第二個因素」呢一個統計模型嘅適合度點樣。
適合度指標就係由統計學工作者設計、一啲用嚟衡量一個統計模型嘅適合度嘅指標數值。廿一世紀嘅統計學界有好多種適合度指標，而用統計技術做研究嘅人會按照自己嘅情況選擇用乜嘢指標衡量手上嘅統計模型。
卡方檢定嘅做法將「個模型係正確嘅」當做 H0（虛無假說），並且攞「個模型嘅協方差矩陣」同「實際觀察到嘅協方差矩陣」做卡方檢定（下面係變數有三個咁多嘅情況）－如果 χ2 愈大，就表示兩個矩陣之間嘅差異愈大，研究者就愈有理由相信個模型係錯嘅。卡方檢定可以話係 SEM 適合度嘅基礎－RMSEA 同 CFI 都係由卡方檢定計出嚟嘅。
近似值根均方誤差，英文簡稱 RMSEA：一個數值愈低愈好嘅適合度指標；RMSEA 最細嘅可能數值係 0，而一般認為，RMSEA 數值喺 0.1 或者以上嘅話個模型嘅適合度就算係低到唔可以接受。
標準化根均殘差，英文簡稱 SRMR：另一個數值愈低愈好嘅適合度指標；一般認為，SRMR 嘅數值最好係喺 0.1 以下，亦都有統計學家主張 SRMR 數值要喺 0.08 以下個模型先可以算係有充足嘅適合度。
比較適合指數，英文簡稱 CFI：一個主要反映數據當中嘅統計相關嘅大細嘅適合度指標，所以數值係愈高愈好；一般嚟講，CFI 嘅數值過到 0.95，個模型就算係可以接受。
如果啲適合度指標唔靚，分析者就可能要諗個模型需要點樣執（改吓啲變數之間嘅箭咀），先可以得出適合度指數靚嘅模型。修改指數係用嚟做呢樣嘢嘅一種指數數值。
有好多用嚟做結構方程式模型嘅軟件喺建立完個模型之後會俾出一啲修改指數：喺最基本上，修改指數反映「邊條箭咀應該攞走」同「邊兩個變數之間應該要加箭咀」等嘅資訊，即係例如個程式喺建立個模型嗰陣，順手計埋「如果呢兩個變數之間嘅箭咀攞走，χ2 會點樣變」同埋「如果呢兩個變數之間加個箭咀，χ2 會點樣變」等嘅嘢，所以分析者如果需要執個模型，就可以靠睇啲修改指數嚟做決定。
心理學同社會學等領域嘅分析者好多時都係「完全跟從修改指數做事」嘅，但有唔少統計學界嘅人士都覺得噉做有問題－有好多理論家都覺得，研究呢家嘢係應該由理論主導嘅，而數值有返咁上下大嘅修改指數的確有可能係源自隨機性質嘅誤差，所以佢哋認為，分析者喺決定係咪跟從一個修改指數嗰時，應該仲要諗埋「攞走呢個箭咀」或者「加呢個箭咀」喺理論上算唔算係合理。
呢三個 c 喺柞 w 嘅數值上會唔會有差異？呢個就係量度不變特性關注嘅問題：如果話一個量度方法（例如係智商測試等嘅心理測驗）具有量度不變特性，即係話喺分析緊嗰幾組之間，個量度所度緊嘅概念嘅結構（柞 w）並冇差異。
如果呢個 χ2 值明顯大過打前嗰個，就表示「假設兩組嘅嗰一個 βxy數值一樣」會搞到個結構模型嘅適合度明顯變差－噉個分析者就有理由相信「兩組嘅嗰一個 βxy 數值有差異」，可以作出「『屬實驗組定對照組』呢個變數會對 X 同 Y 之間嘅關係有調節效應」嘅推論。
廿一世紀初嘅統計學界有用電腦模擬研究呢個課題：研究者會用演算法產生一柞數據，再用呢啲數據嚟行結構方程式模型，行若干次，睇吓樣本大細等嘅變數會點樣影響 power。
一般認為，只要 n 嘅數值：大過 200 、係要估計嘅參數數量嘅最少 10 倍、而且係變數數量嘅最少 10 倍，噉呢個結構方程式模型就可以算係具有可接受嘅統計功效。
又有做法會事先將數據庫入面每個數據嘅數值減以相應嘅平均值，噉 cov(X,Y) 就會簡化變成 E [XY]。
喺實際應用上，考慮咁多極細嘅數值可能會引起算術下溢（指要處理嘅數值細過部電腦能夠表示嘅最細值），所以「要點樣計 Pr(X|θ)」呢家嘢有一定嘅學問。
順帶一提，通徑分析基本上就係冇量度模型、齋用觀察到嘅變數嚟建立結構模型嘅 SEM。
卡方檢定喺樣本大過要估計嘅參數數量（df>0）嗰陣先會有用，而且當樣本大得滯嗰陣，卡方檢定會變得靠唔住。
喺音樂上，一首旋律係指一系列嘅聲，呢柞聲喺音階上相同或者唔同都得，呢系列嘅聲由一段特定嘅高低關係同節奏組合埋一齊形成一個整體。
當一個人聽到一首旋律嗰陣，會將首旋律視為一段能夠單獨噉存在嘅物體，唔會覺得段聲係「由某段音樂嗰度切出嚟、唔完整嘅」。响廣義上，旋律仲可以包埋音色（指啲聲聽落似係由乜嘢架生發出嚟嘅）等嘅特性。
隻鼬跳走咗（附圖嗰幅樂譜）就係一首好出名嘅旋律，而附曲係一首包含咗隻鼬跳走咗喺入面嘅樂曲，喺隻鼬跳走咗首原先旋律之外仲加咗啲音符，不過就算將隻鼬跳走咗嗰首旋律由首曲嗰度拆出嚟獨立噉播，多數聽眾嘅腦海都唔會浮現「呢段音樂唔完整」嘅諗法。所以隻鼬跳走咗就算係一首旋律。
旋律係體現一首音樂裏面嘅思想同感情嘅主要元素。喺作曲嘅過程當中，作曲人可能會係諗好咗首曲嘅主旋律先，諗掂咗先至會嚟和音化－例如幫首旋律落伴奏（例如係使唔使用一啲低音嚟伴隨首主旋律）同和弦（簡單講即係將多過一個音符疊埋一齊）等比較裝飾性質嘅嘢。
（旋律）唔淨只係一嚿音樂上嘅主體，仲係音樂上嗰啲主觀事物（思想同感情等）嘅體現。旋律帶有同發放個人性，而且（做起呢啲嘢上嚟）具有等同和音同節奏結合埋一齊咁高嘅清晰同感性。作為一種咁強力嘅溝通工具，旋律唔淨只係扮演自己嘅戲劇當中嘅主角，仲係扮演由作曲人去觀眾嗰度嘅傳信者。
音高簡單講係指一個音符（簡化講就係一吓聲）聽落有幾「高」。技術化啲噉講嘅話，音高係指人腦對一個音符嘅頻率嘅感受：聲本質上係一種波動，而頻率係波動會有嘅特性，喺現代聲學上有得精確噉量度；實證嘅研究表明，如果一吓聲嘅頻率高（例如 880 Hz），聽嘅人會覺得吓聲「高音」，而相反如果一吓聲嘅頻率低（例如 55 Hz），聽嘅人會覺得吓聲「低音」。
不過要留意嘅係，對音高嘅判斷亦有些少主觀，人對一個音符嘅音高嘅感知可以受好多因素左右，例如「周圍其他音符嘅音高」就有可能左右一個人對一個音符嘅音高嘅判斷（睇埋相對音高）。
跟住音符就可以按音高分做「C、D、E、F...」等嘅各個音名，每個音名都係指某啲特定頻率嘅聲，例如中 C 就係指頻率大約 261.626 Hz 嘅聲。
廿一世紀初嘅樂譜會用一個音符喺條五線譜上面嘅高度嚟表示個音符嘅音高：一條五線譜會由五條打橫嘅直線組成，五條直線之間會形成四條空白嘅空間，一個音符個「頭」一係喺正其中一條（畫低咗或者假想嘅）打橫直線上面、一係喺其中一條打橫空間裏面俾其中兩條直線夾住，而個「頭」嘅位置愈高就表示個音符愈高音。
一張樂譜嘅每行都會有兩條五線譜一上一下，中 C 就係位於上五線譜對落嘅位嗰度（下圖位置低啲嗰個 C）。
响用鋼琴演奏一段音樂嗰時，演奏嘅人要望住張樂譜－或者事先背熟咗張樂譜－並且順序一吓一吓噉彈出每一個音符，途中每一吓音符佢手指撳緊邊個位就會決定座鋼琴發出幾高音嘅聲。
呢段聲係用鋼琴將 C 大調嘅音符由低至高彈出嚟，彈到最高再由高至低彈多次；圖中嗰兩個 C 之間相距一個八度。